Document ID: /roh_data/filtered/fineweb-2-filterrobots_roh.jsonl.gz/56270

Furmaziun fundamentala professiunala
Noziuns da clav: Furmaziun professiunala svizra / Soluziuns transitoricas / Manaschament da cas tras la furmaziun professiunala / Mobilitad e barat / Midada dal stgalim secundar I - stgalim secundar II / Regulaziun da la furmaziun professiunala / Validaziun da prestaziuns da furmaziun / Cussegliaziun da professiun, da studi e da carriera
La gronda part dals giuvenils entra – suenter il stgalim secundar I – en la furmaziun fundamentala professiunala. Ins po tscherner tranter var 250 emprendissadis. Bleras qualificaziuns professiunalas vegnan acquistadas en Svizra sin il stgalim secundar II, entant che las medemas qualificaziuns vegnan acquistadas en auters pajais sin il stgalim terziar. Uschia sa differenziescha il sistem svizzer da la gronda part dals sistems da la furmaziun professiunala estra che sa basa bler pli fitg sin la scola. La furmaziun fundamentala professiunala vegn fatga per gronda part tenor il sistem dual: ina scolaziun pratica professiunala durant trais fin quatter dis per emna en in manaschi d'emprendissadi vegn cumplettada da l'instrucziun teoretica (roms da la furmaziun professiunala e roms da la furmaziun generala) durant in fin dus dis per emna en la scola professiunala spezialisada. Supplementarmain frequentan las emprendistas ed ils emprendists curs intermanaschials, en ils quals ellas ed els approfundeschan abilitads specificas da la pratica professiunala.
La furmaziun fundamentala professiunala po er vegnir absolvida en ina purschida da scola a temp cumplain. En la Svizra franzosa e taliana è la part da purschidas da scola a temp cumplain pli auta che en la Svizra tudestga. Purschidas da scola a temp cumplain èn tranter auter scolas medias commerzialas, scolas medias d'informatica u lavuratoris d'emprendissadi.
Scolaziuns e cundiziuns d'admissiun
Scolaras e scolars che han terminà il stgalim secundar I e che han cumplenì il 15avel onn da vegliadetgna pon candidar per ina plazza d'emprendissadi en in manaschi d'emprendissadi u – eventualmain suenter avair absolvì in examen d'admissiun – entrar en ina purschida da scolaziun a temp cumplain. Il manaschi d'emprendissadi decida davart la procedura da selecziun. Per regla èn decisivas las prestaziuns ch'èn vegnidas cuntanschidas al stgalim secundar I, ils documents d'annunzia sco er in discurs da preschentaziun, per surdar la plazza da scolaziun. Differents manaschis d'emprendissadi dumondan las candidatas ed ils candidats supplementarmain da far in test da qualificaziun.
La furmaziun fundamentala professiunala porscha las suandantas scolaziuns:
-
Furmaziun fundamentala professiunala da dus onns cun in attest federal da furmaziun professiunala
La furmaziun fundamentala professiunala da dus onns cun in attest federal da furmaziun professiunala (AFP) offra a giuvenils ch'èn pli flaivels in emprendissadi cun in attest federal renconuschì. Ella garantescha ina colliaziun en il sectur da la furmaziun e pussibilitescha – per regla - l’access ad ina furmaziun professiunala da trais u quatter onns cun AFP.
-
Furmaziun fundamentala professiunala da trais u da quatter onns cun attestat federal da qualificaziun
Ina furmaziun fundamentala professiunala da trais u da quatter onns cun attestat federal da qualificaziun (AFQ) prepara per pratitgar ina tscherta professiun e pussibilitescha l’access ad ina furmaziun professiunala superiura.
-
Maturitad professiunala cun attestat federal da maturitad professiunala
La maturitad professiunala cun attestat federal da maturitad professiunala è ina furmaziun generala amplifitgada ed approfundada che cumplettescha la furmaziun fundamentala professiunala da trais u da quatter onns per giuvenils ferms en scola. Dapi la mesadad dals onns 1990 vegn ella purschida e pussibilitescha in access direct ad ina scola auta spezialisada. Cun reussir l'examen cumplementar tenor il reglament davart la passarella pussibilitescha la maturitad professiunala l‘access a las scolas autas universitaras.
La maturitad professiunala po vegnir absolvida durant la furmaziun fundamentala professiunala da trais u da quatter onns (instrucziun supplementara en ils roms da furmaziun generala) u suenter questa furmaziun cun frequentar in institut da scolaziun correspundent (scolaziun a temp cumplain dad in onn u scolaziun a temp parzial d'ina durada dad in e mez fin dus onns) u independentamain d'ina scola a chaschun dals examens federals da maturitad professiunala. Davart l'admissiun a la furmaziun da maturitad professiunala decidan ina procedura d'admissiun u las prestaziuns da scola a la fin dal stgalim secundar I resp. a la fin da la furmaziun fundamentala professiunala. Las cundiziuns e la procedura d'admissiun vegnan regladas sin plaun chantunal.
Prender suenter in diplom professiunal / validaziun da prestaziuns
Persunas creschidas pon obtegnair il diplom d'ina furmaziun fundamentala professiunala – er senza stuair percurrer ina furmaziun fundamentala professiunala. La Lescha federala davart la furmaziun professiunala (LFPr) permetta pliras pussaivladads per cumprovar las cumpetenzas. Pussaivlas èn differentas proceduras da qualificaziun (vesair la grafica): Persunas creschidas pon far ils diploms regulars per la furmaziun fundamentala professiunala. Per l'admissiun a l'examen ston esser ademplidas tschertas premissas. Plinavant datti proceduras reglementadas e structuradas per gruppas professiunalas. Quellas vegnan mintgamai regladas en las ordinaziuns da furmaziun da la professiun correspundenta. Ultra da quai datti proceduras da renconuschientscha individualas (validaziun da prestaziuns da furmaziun). En quest senn poi vegnir tegnì quint adequatamain da las experientschas praticas professiunalas u extraprofessiunalas ch'en vegnidas fatgas ordaifer las furmaziuns usitadas.